Zagreb, 27. travnja 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom vlastitih saznanja mogućeg sukoba interesa podnesene protiv dužnosnika Nediljka Dujića, gradonačelnika Grada Skradina do 28. svibnja 2017.g.,** na 8. sjednici održanoj 27. travnja 2018.g., donosi sljedeću

**ODLUKU**

**Postupak za odlučivanje o sukobu interesa protiv dužnosnika Nediljka Dujića, gradonačelnika Grada Skradina do 28. svibnja 2017.g., neće se pokrenuti, obzirom da iz prikupljenih podataka i dokumentacije ne proizlazi da je davanjem usmenog odobrenja Gradskom odboru Hrvatske demokratske zajednice, političke stranke čiji je član, za održavanjem sjednice u uredskim prostorima Grada Skradina dana 22. ožujka 2017.g. bez plaćene naknade, dužnosnik počinio povredu članka 7. ZSSI-a.**

Obrazloženje

U Povjerenstvu je dana 23. ožujka 2017.g. zaprimljena anonimna prijava mogućeg sukoba interesa protiv dužnosnika Nediljka Dujića, gradonačelnika Grada Skradina pod brojem 711-U-1171-P-154/17-01-3 povodom kojeg se vodi predmet pod brojem: P-154/17.

U prijavi se u bitnome navodi da je u službenim prostorijama Grada Skradina održana sjednica gradske organizacije političke stranke Hrvatska demokratska zajednica (u daljnjem tekstu: HDZ) bez plaćanja naknade te se iznosi da se radi o postupanju koje može biti suprotno odredbama Zakona o financiranju političkih aktivnosti i izborne promidžbe, o čemu su izvijestili lokalni mediji. Nadalje se u prijavi navodi da nije razvidno mogu li i ostale političke stranke ili nezavisne liste koje djeluju na području Grada Skradina zatražiti od dužnosnika Nediljka Dujića, gradonačelnika Grada Skradina održavanje sjednice u službenim prostorijama Grada Skradina bez naknade.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu odredbi ZSSI-a, stoga je i dužnosnik Nediljko Dujić povodom obnašanja dužnosti gradonačelnika Grada Skradina obvezan postupati sukladno odredbama ZSSI-a.

Povjerenstvo je radi provjere osnovanosti i vjerodostojnosti navoda iz podnesene anonimne prijave te stjecanja vlastitih saznanja o mogućem sukobu interesa i donošenja odluke o tome postoje li okolnosti koje ukazuju na moguću povredu odredbi ZSSI-a zatražilo očitovanje od Grada Skradina i podnositelja anonimne prijave putem e-mail adrese sa koje je prijava zaprimljena.

Na zahtjev Povjerenstva od 28. ožujka 2017.g., Grad Skradin se očitovao dopisom klasa: 372-01/17-01/1, urbroj: 2182/03-01-17-2 od 5. travnja 2017.g. kojim se navodi da je u službenim prostorijama Grada Skradina (sala za sastanke) u 2017.g. održana jedna sjednica Gradskog odbora HDZ-a dana 22. ožujka 2017.g., temeljem usmenog zahtjeva predsjednika Gradskog odbora HDZ-a Skradin te usmenog odobrenja dužnosnika Nediljka Dujića, gradonačelnika Grada Skradina, a na kojoj je dužnosnik bio nazočan kao član Gradskog odbora HDZ-a Skradin. Nadalje se navodi da u 2017.g. niti jedna druga politička stranka ili nezavisna lista grupe birača nije zatražila korištenje službenih prostorija Grada Skradina, a da je takvih zahtjeva bilo, istima bi bilo udovoljeno, kao što je bio slučaj u prethodnim godinama.

Grad Skradin je jedinica lokalne samouprave koja u svojem vlasništvu nema poslovne prostore koje bi mogla dati u zakup te iz navedenog razloga Grad Skradin povodom traženja političkih stranaka, nezavisnih lista grupe građana, kulturnih i športskih udruga te udruga civilnog društva omogućava korištenje jedne uredske prostorije, sale za sastanke, za njihove potrebe bez naplaćivanja naknade, čime se pomaže njihovom radu i djelovanju. Napominje se da je ista sjednica Gradskog odbora HDZ-a održana prije početka izborne promidžbe u smislu članka 35. stavka 1. Zakona o lokalnim izborima („Narodne novine“ broj 144/12. i 121/16.), koji jasno propisuje početak izborne promidžbe, a zbog čega nije prekršena odredba članka 16. stavka 4. Zakona o financiranju političkih aktivnosti i izborne promidžbe („Narodne novine“ broj 24/11., 61/11., 27/13., 2/14. i 96/16.) kojom je zabranjeno davanje uredskih prostorija jedinica lokalne samouprave za potrebe izborne promidžbe te je člankom 43. tog Zakona zaprijećena i visoka novčana kazna za postupanje suprotno članku 16. stavku 4. Zakona o financiranju političkih aktivnosti i izborne promidžbe. U dopisu se navodi da ne postoji potreba donošenja općeg akta Grada Skradina kojim bi se uredilo davanje službenih prostorija Grada na besplatno korištenje prije i za vrijeme trajanja izborne promidžbe, obzirom da bi se samo prepisale navedene zakonske odredbe u podzakonski akt, a Grad Skradin u tom smislu iste zakone strogo u primjenjuje prilikom davanja istih, čim se u konačnici pomaže svim institucijama koje djeluju na području Grada Skradina.

Na dodatni zahtjev Povjerenstva od 23. studenoga 2017.g., Grad Skradin se očitovao dopisom klasa: 372-01/17-01/1, urbroj: 2182/03-01-17-4 od 23. studenoga 2017.g. kojim se navodi da Grad Skradin ne posjeduje dokumentaciju o održanim sastancima političkih stranaka, nezavisnih lista grupe birača i udruga civilnog društva te kulturnih i športskih udruga koje djeluju na području Grada Skradina u uredskim prostorijama Grada, iz razloga što su se isti održavali temeljem usmenog zahtjeva te usmenog odobrenja od strane gradonačelnika. Dopisu prileži izvadak s internetske stranice Ekološke udruge KRKA-KNIN za radionicu o kompostiranju u navedenim prostorijama održanu 19. prosinca 2016.g. također na temelju usmenog odobrenja od strane gradonačelnika u kojem se navodi da će u suradnji s Gradom u gradskoj upravi biti realizirana navedena radionica u sklopu projekta koji je sufinanciran od strane Fonda za zaštitu okoliša i energetsku učinkovitost, Šibensko-kninske županije i trgovačkog društva Bikarca d.o.o.

Povjerenstvo je podnositelju prijave uputilo dopis dana 22. studenoga 2017.g. u kojem je zatražilo od istoga podatak jesu li prema njegovim saznanjima u navedenom razdoblju druge političke stranke, nezavisne liste te udruge civilnog društva zatražile korištenje uredskih prostorija u vlasništvu Grada Skradina i što je odlučeno povodom njihovih traženja, na što se podnositelj nije očitovao.

Člankom 7. ZSSI-a koji propisuje zabranjena djelovanja dužnosnika dužnosnicima je zabranjeno podstavkom c) zlouporabiti posebna prava dužnosnika koja proizlaze ili su potrebna za obavljanje dužnosti.

Za postupanje sukladno Zakonu o financiranju političkih aktivnosti i izborne promidžbe koji bi se odnosio na dopuštenost korištenja uredskih prostorija u vlasništvu Grada Skradina obzirom na okolnost eventualno raspisanih lokalnih izbora te početak izborne promidžbe, nadležno je Državno izborno povjerenstvo.

Iz zaprimljenih očitovanja Grada Skradina i priloga proizlazi da je dužnosnik Nediljko Dujić kao gradonačelnik Grada Skradina u razdoblja 2013.g. – 2017.g. u kojem je obnašao navedenu dužnost na temelju usmeno postavljenih zahtjeva od strane političkih stranaka, nezavisnih lista te udruga s područja Grada također usmeno odobravao besplatno korištenje uredske prostorije Grada Skradina, o čemu Grad prema navodima očitovanja nije vodio evidenciju. Tako je i Gradska organizacija HDZ-a, čiji je dužnosnik član, na temelju usmenog odobrenja dužnosnika održala sjednicu u uredskom prostoru Grada Skradina dana 22. ožujka 2017.g.

Iz prikupljenih činjenica proizlazi da su svi zainteresirani imali jednaku mogućnost korištenja službenih prostorija Grada Skradina te da dužnosnik nije zlouporabio posebna prava koja proizlaze iz obnašanja dužnosti gradonačelnika Grada Skradina na način da bi privilegirao političku stranku čiji je član.

Obzirom da nije utvrđeno da je Grad Skradin odbio usmeni zahtjev bilo koje druge političke stranke ili nezavisne liste za održavanjem sjednice bez naknade u gradskom uredskom prostoru, Povjerenstvo nije utvrdilo da je davanjem usmenog odobrenja za održavanje sjednice navedene političke stranke bez plaćanja naknade Gradu Skradinu u uredskim prostorima Grada Skradina dana 22. ožujka 2017.g., dužnosnik Nediljko Dujić počinio zabranjeno djelovanje dužnosnika iz članka 7. stavka 1. podstavka c) ZSSI-a pa stoga postupak protiv dužnosnika nije pokrenut.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Nediljko Dujić, osobna dostava
2. Podnositelj prijave
3. Objava na internetskoj stranici Povjerenstva
4. Pismohrana